Billige byggegrunde, trygge omgivelser og gode sportsforeninger.

Det er noget af det, som mange udkantskommuner prøver at sælge landsbyerne på. De holder 'åben by' og laver bosætningskampagner i kampen for at lokke nye indbyggere til de små byer.

Men kommunerne skyder sig selv i foden, når de prøver at lokke folk til de små landsbyer. Det mener landskabsplanlægger fra tegnestuen Urland, Christian Achermann. Han har kortlagt affolkningen i udkantsområderne.

Skal satse på de større byer

Politikerne i udkantskommunerne skal i stedet arbejde for at tiltrække folk til de større byer, mener Christian Achermann.

Læs også : Idræt redder landsbyer

- Man skal prioritere indsatsen dér, hvor der er størst chance for at tiltrække nye bosættere. Ellers kan det være, at man ikke tiltrækker nye borgere overhovedet. De kan derimod flytte væk hurtigere, end man aner, siger Christian Achermann.

Der har i flere år været en overordnet bevægelse fra land til by. Og den udvikling går kun hurtigere og hurtigere, mener Christian Achermann.

Udviklingen kan ikke vendes

Christian Achermann forudser, at vi vil se flere af de stærkt udfordrede landsbyer i fremtiden.

- Den udvikling kan man ikke vende politisk, og slet ikke lokalpolitisk. Derfor skal kommunerne satse på deres største byer og få et godt handelsliv der. Det er de store byer i kommunen, der skal sørge for, at i hvert fald de sundeste landsbyer overlever, siger Christian Achermann.

Flere sønderjyske kommuner har for nylig gjort forskellige tiltag for at lokke nye indbyggere til landsbyerne. I Aabenraa Kommune har man lavet en hjemmeside til hver af landsbyerne, og i Vejen har man sat en række byggegrunde til salg uden mindstepris, mens der her i weekenden var 'åben landsby' i Jels.